PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2008/SP/1/1/082                                                       Bratislava 13. október 2008

Protimonopolný úrad Slovenskej republiky, odbor dohôd obmedzujúcich súťaž,  v správnom konaní č. 0042/ODOS/2008 začatom z vlastného podnetu vo veci uloženia pokuty Mestu Prešov, so sídlom Hlavná 73, 080 68 Prešov za nesplnenie povinnosti predložiť informácie požadované listom č. 170/5/PMÚSR/2008 zo dňa 22. januára 2008 v  určenej lehote takto

r o z h o d o l :

Podľa § 38 ods. 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov ukladá Mestu Prešov, so sídlom Hlavná 73, 080 68 Prešov za nesplnenie povinnosti predložiť informácie požadované listom č. 170/5/PMÚSR/2008 zo dňa 22. januára 2008 v určenej lehote pokutu vo výške 10 000 Sk (slovom desaťtisíc slovenských korún), ktorú je povinný uhradiť v lehote 15 dní odo dňa nadobudnutia právoplatnosti tohto rozhodnutia na účet Protimonopolného úradu Slovenskej republiky, 8180 ŠP vedený v Štátnej pokladnici Bratislava č. 7000060793, KS 1118 , VS 200811082.

Odôvodnenie:

Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“), viedol prešetrovanie na relevantnom trhu prenájmu parkovísk a parkovacích miest a dňa 26. mája zahájil správne konanie č. 0033/ODOS/2008 začatom dňa 26. mája 2008 vo veci posúdenia nájomnej zmluvy č. 72/05 zo dňa 21. septembra 2005 uzatvorenej medzi Mestskom časťou Bratislava – Staré Mesto, so sídlom Vajanského nábr. 3, 814 21 Bratislava a rozpočtovou organizáciou Mestskej časti VEPOS, so sídlom Žilinská ul. 1, 811 05 Bratislava na jednej strane a spoločnosťou Bratislavská parkovacia služba, s.r.o. so sídlom Cintorínska 2, 811 08 Bratislava, na druhej strane, ktorou prenajímateľ odovzdal nájomcovi do nájmu parkovacie miesta podľa prílohy č. 1 nájomnej zmluvy. 

V tejto súvislosti sa úrad listom č. 170/5/PMÚSR/2008 dňa 22. januára 2008 obrátil na Mestský úrad v Prešove, so sídlom Hlavná 73, 080 68 Prešov (ďalej len „Mesto Prešov“) so žiadosťou o poskytnutie nasledovných podkladov a informácii : 

1.	Popíšte systém fungovania prenájmu parkovísk a parkovacích miest v spádovej oblasti Vášho mesta (napr. komunikácie III. a IV. triedy a parkoviská priľahlé k týmto komunikáciám spravujete vo vlastnej réžií; uvedené komunikácie spravujete prostredníctvom Vami založenej rozpočtovej/príspevkovej organizácie – v tomto prípade predložte kópiu zriaďovateľskej/zakladajúcej listiny príslušnej organizácie, taktiež predložte kópie všetkých dokumentov, ktoré upravujú organizáciu a činnosť príslušnej organizácie; uvedené komunikácie spravujú jednotlivé mestské časti samostatne – v tomto prípade predložte zoznam dotknutých mestských častí s uvedením ich adries).
2.	Predložte zoznam podnikateľov (fyzických osôb, právnických osôb s uvedením ich adries) vykonávajúcich v spádovom území Vášho mesta správu parkovísk a parkovacích miest.
3.	V prípade, ak Vaše mesto (prenajímateľ) uzatvorilo zmluvu/zmluvy o nájme časti komunikácií III. a IV. triedy a parkovísk priľahlých k týmto komunikáciám s určitým subjektom (nájomca), predložte kópie predmetných zmlúv za rozhodné obdobie rokov 2002 – 2008.
4.	V prípade, ak Vaše mesto uzatvorilo predmetné zmluvy, uveďte, ktorý orgán mesta schválil uzatvorenie príslušných zmlúv, resp. predložte kópie všetkých relevantných zápisov/záznamov o schválení príslušných zmlúv.
5.	Predložte kópiu zoznamu parkovísk a parkovacích miest, ktoré sa nachádzajú v spádovej oblasti Vášho mesta (s rozdelením na počet parkovacích miest spravovaných Vami, počet miest na platených verejných parkoviskách mimo Vašej správy, počet parkovacích miest v garážach vo Vašej aj mimo Vašej správy).

Úrad žiadal predložiť požadované podklady a informácie v lehote do 15 pracovných dní od doručenia predmetného listu. Zároveň úrad vo svojom liste upozornil na skutočnosť, že podľa § 22 ods. 10 zákona je úrad oprávnený vyžadovať od fyzických a právnických osôb informácie a podklady nevyhnutné na činnosť úradu podľa tohto zákona. Za nesplnenie tejto povinnosti úrad podľa § 38 ods. 5 zákona  uloží právnickej osobe pokutu do 5 000 000,-Sk. Z doručenky o prevzatí predmetného listu vyplýva, že ten bol prevzatý splnomocnencom Mesta Prešov dňa 28. januára 2008.

Nakoľko úrad požadované podklady a informácie od Mesta Prešov neobdržal, obrátil sa na Mesto Prešov dňa 27. februára 2008 listom č. 771/PMÚSR/2008 s urgenciou vo veci predloženia požadovaných podkladov a informácii. Predmetný list splnomocnenec Mesta Prešov v zmysle doručenky prevzal dňa 28. februára 2008.

Napriek vyššie uvedenej urgencii úrad neobržal odpoveď Mesta Prešov. Následne úrad adresoval Mestu Prešov dňa 20. mája 2008 listom č. 1995/PMÚSR/2008 ďalšiu urgenciu v predmetnej veci. Z doručenky uvedeného listu vyplýva, že bol prevzatý splnomocnencom Mesta Prešov dňa 26. mája 2008. Úrad však ani na základe v poradí druhej urgencie neobdržal  od Mesta Prešov odpoveď v predmetnej veci.

Následne úrad listom č. 2483/PMÚSR/2008 zo dňa 1. júla 2008 začal z vlastného podnetu správne konanie vo veci možného porušenia § 22 ods. 10 zákona Mestom Prešov v súvislosti s možným správnym deliktom vo veci nepredloženia podkladov a informácii.

Až po začatí správneho konania č. 0042/ODOS/2008 bola na adresu úradu listom č. 2776/ODOS/2008 datovaný dňa 21. februára 2008 doručená odpoveď Mesta Prešov, ktorú úrad prevzal dňa 14. júla 2008 v predmetnej veci.

Na účely § 22 ods. 1 písm. a) úrad vykonáva prešetrovanie na relevantnom trhu, ktorého účelom je predovšetkým získanie čo najväčšieho množstva informácii a podkladov o dotknutom relevantnom trhu. V tomto prípade úrad potreboval vyžiadané informácie za účelom získania prehľadu o stave relevantného trhu prenájmu parkovísk a parkovacích miest na území Mesta Prešov. Za týmto účelom úrad oslovil Mesto Prešov so žiadosťou o poskytnutie podkladov a informácii v predmetnej veci.

1. Účastníci konania

V zmysle § 25 ods. 3 písm. f) zákona účastníkom konania v prípade inom ako uvedenom v písmenách a) až e) je ten, o čích právach, právom chránených záujmoch alebo povinnostiach ustanovených týmto zákonom sa má rozhodnúť. V tomto prípade je účastníkom správneho konania č. 0042/ODOS/2008 Mesto Prešov. 

Mesto Prešov je samostatný územný samosprávny a správny celok Slovenskej republiky združujúci osoby, ktoré majú na jeho území trvalý pobyt. Mesto Prešov je právnickou osobou samostatne hospodáriacou s  vlastným majetkom a so svojimi finančnými zdrojmi za podmienok stanových zákonom a všeobecne záväznými nariadeniami mesta.

	Zákon sa teda podľa § 2 ods. 1 písm. b) na Mesto Prešov vzťahuje.

2. Právne zhodnotenie

Podľa § 22 ods. 10 zákona je úrad oprávnený vyžadovať od fyzických osôb a právnických osôb informácie a podklady o podnikateľovi, ako aj ďalšie informácie a podklady nevyhnutné k činnosti úradu podľa tohto zákona.

Úrad pri vykonávaní prešetrovania na relevantnom trhu získava informácie z rôznych zdrojov a rôznymi formami stanovenými zákonom. K najvýznamnejším zdrojom informácií patria najmä informácie získané aj od právnických osôb, v tomto prípade od Mesta Prešov, ktoré disponujú informáciami o dotknutom relevantnom trhu, ktorý je predmetom šetrenia.

Splnenie tejto povinnosti je vynutiteľné uložením sankcie v zmysle § 38 ods. 5 zákona. Na účely § 38 ods. 5 zákona právnickej osobe, ktorá nesplní povinnosť predložiť úradu v určenej lehote požadované podklady alebo informácie alebo predloží nepravdivé alebo neúplné informácie, úrad uloží pokutu do 5 000 000 Sk.

Úrad dospel k záveru, že Mesto Prešov svojim konaním naplnilo skutkovú podstatu § 38 ods. 5 zákona tým, že v lehote stanovenej úradom nepredložilo úradu požadované podklady a informácie, a to ani po obdržaní dvoch urgencií v predmetnej veci. 

Úrad konštatuje, že až po začatí správneho konania č. 0042/ODOS/2008 bola na adresu úradu listom č. 2776/ODOS/2008 datovaným dňa 21. februára 2008 doručená odpoveď Mesta Prešov v predmetnej veci, ktorú úrad prevzal dňa 14. júla 2008.

3. Vyjadrenie účastníka správneho konania

	Dňa 3. septembra 2008 úrad v zmysle § 33 zákona adresoval listom č. 3696/PMÚSR/2008 Mestu Prešov výzvu pred vydaním rozhodnutia, ktorú v zmysle doručenky prevzal splnomocnenec Mesta Prešov dňa 9. septembra 2008. V predmetnej výzve úrad stanovil Mestu Prešov 10 – dňovú lehotu odo dňa prevzatia predmetného listu na ústne alebo písomné vyjadrenie k podkladu predmetného rozhodnutia a k spôsobu jeho zistenia, prípadne, aby navrhol jeho doplnenie a úrad zároveň podal Mestu Prešov informáciu o záveroch prešetrovania, ku ktorým na základe jemu dostupných dokladov dospel.

	Posledný deň lehoty na odoslanie vyjadrenia sa k výzve úradu uplynul 19. septembra 2008, no úrad do dnešného dňa nedisponuje vyjadreniami Mesta Prešov, ktorými by Mesto Prešov potvrdilo alebo vyvrátilo tvrdenia úradu. Úrad taktiež konštatuje, že nedisponuje dokumentom, ktorým Mesto Prešov reaguje, resp. zasiela odpovede na urgencie úradu v predmetnej veci.

4. Uloženie pokuty

Podľa § 38 ods. 5 zákona právnickej osobe, ktorá nesplní povinnosť predložiť úradu v určenej lehote požadované podklady alebo informácie alebo predloží nepravdivé alebo neúplné podklady alebo informácie, alebo neumožní ich preverenie, úrad uloží pokutu do 5 000 000 Sk.

V zmysle § 38 ods. 10 zákona úrad pri ukladaní pokuty posudzuje závažnosť a dĺžku trvania porušovania ustanovení tohto zákona, porušovania ustanovení osobitného predpisu alebo porušovania podmienky, povinnosti alebo záväzku uloženého rozhodnutím úradu. Úrad pri posudzovaní závažnosti porušovania berie do úvahy jeho povahu, skutočný dopad na trh a  tam, kde je to účelné, veľkosť relevantného trhu. Okrem týchto kritérií berie úrad pri ukladaní pokuty aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania, získanie majetkového prospechu v dôsledku porušovania alebo neplnenia dohody obmedzujúcej súťaž v praxi.

V tomto prípade ide o správny delikt, ktorý spočíva v nesplnení povinnosti predložiť úradu v určenej lehote požadované podklady a informácie v súvislosti s prešetrovaním na relevantnom trhu a následným správnym konaním č. 0033/ODOS/2008 začatom dňa 26. mája 2008.

Na účely § 22 ods. 1 písm. a) zákona úrad vykonáva prešetrovanie na relevantnom trhu, ktorého účelom je predovšetkým získanie čo najväčšieho množstva informácii a podkladov o dotknutom relevantnom trhu. V tomto prípade úrad potreboval vyžiadané informácie za účelom získania prehľadu o stave relevantného trhu prenájmu parkovísk a parkovacích miest na území Mesta Prešov. Za týmto účelom úrad oslovil Mesto Prešov so žiadosťou o poskytnutie podkladov a informácii v predmetnej veci.

Na druhej strane, pri určení výšky pokuty úrad dospel k záveru, že požadované podklady a informácie nepredstavujú podklad pre rozhodnutie úradu v posudzovanej veci v súvislosti so správnym konaním č. 0033/ODOS/2008.

Dĺžku protiprávneho konania úrad vymedzil obdobím od uplynutia lehoty na odoslanie žiadaných podkladov a informácii na poštovú prepravu, t. j od 18. februára 2008 do 14. júla 2008, kedy úrad odpoveď Mesta Prešov evidovanú pod č. 2776/ODOS/2008 obdržal. 
Úrad pri určení výšky pokuty taktiež prihliadal na skutočnosť, že v priebehu správneho konania č. 0042/ODOS/2008 úrad žiadanými podkladmi a informáciami disponuje a uložil účastníkovi konania pokutu v dolnej hranici možnej výšky pokuty.

Vzhľadom na vyššie uvedené skutočnosti a vychádzajúc z citovaných ustanovení zákona úrad rozhodol tak, ako je uvedené vo výrokovej časti rozhodnutia.

Poučenie:

Podľa § 34 ods. 1 zákona v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru dohôd obmedzujúcich súťaž, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                                     

     Ing. Ján Šufliarsky
                                                           riaditeľ odboru dohôd obmedzujúcich súťaž

Rozhodnutie sa doručí:

Mesto Prešov
Hlavná 73
080 63 Prešov